กรมอนามัย คาดหวังการเพิ่มการจัดเก็บภาษีสินค้าเครื่องดื่มที่เติมน้ำตาลในปริมาณสูงจะช่วยให้สุขภาพของคนไทยดีขึ้น
กรมอนามัย คาดหวังการเพิ่มการจัดเก็บภาษีสินค้าเครื่องดื่มที่เติมน้ำตาลในปริมาณสูงจะช่วยให้สุขภาพของคนไทยดีขึ้น แพทย์หญิงพรรณพิมล วิปุลากร อธิบดีกรมอนามัย กล่าวว่าที่ผ่านมา กรมอนามัยได้เร่งดำเนินกิจกรรมสร้างความรอบรู้ทางสุขภาพ ขับเคลื่อนผลิตภัณฑ์เพื่อสุขภาพและจัดกิจกรรมร่วมภาครัฐและเอกชนเพื่อสร้างความรอบรู้ทางสุขภาพและโภชนาการที่สมดุล ช่วยให้ประชาชนบริโภคน้ำตาลไม่เกิน 6 ช้อนชาต่อวัน ลดโอกาสเสี่ยงต่อการเกิดโรคอ้วนและโรคไม่ติดต่อเรื้อรัง ส่งเสริมให้ผู้บริโภคอ่านฉลากโภชนาการ เลือกซื้ออาหารที่ได้สัญลักษณ์ Healthier Choice Logo ใช้นโยบายการคลังจัดเก็บภาษีสินค้าเครื่องดื่มที่เติมน้ำตาลในปริมาณสูง ซึ่งมีผลบังคับใช้ตั้งแต่กันยายน 2560 และในวันที่ 1 ตุลาคม 2562 ที่จะถึงนี้ จะมีการปรับภาษีความหวานเพิ่มขึ้นอีกรอบ หากผู้ผลิตยังไม่สามารถลดปริมาณน้ำตาลในเครื่องดื่มได้ จะต้องเสียภาษีเพิ่มขึ้นกว่าเท่าตัว วัตถุประสงค์หลัก คือเพื่อให้ผู้ผลิตและนำเข้าเครื่องดื่ม   มีแรงจูงใจในการปรับสูตรการผลิต สินค้าทางเลือกเพื่อสุขภาพที่มีปริมาณน้ำตาลที่เหมาะสมที่ 6 กรัมต่อปริมาณเครื่องดื่ม 100 มิลลิลิตร ลดการบริโภคอาหารรสหวานจัด ช่วยให้ประชาชนมีพฤติกรรมการบริโภคที่พึงประสงค์ โดยคาดหวังว่าหลังจากภาครัฐปรับขึ้นภาษีสินค้าเครื่องดื่มที่เติมน้ำตาลอีกรอบตั้งแต่ 1 ตุลาคมนี้ จะช่วยให้คนไทยสุขภาพดีขึ้น ลดภาวะโภชนาการเกินและโรคอ้วนให้ลดน้อยลงได้ทันตแพทย์หญิงปิยะดา ประเสริฐสม ผู้อำนวยการสำนักทันตสาธารณสุข กล่าวว่า น้ำตาลเป็นส่วนประกอบของอาหารที่หากบริโภคมากไปจะก่อให้เกิดผลเสียต่อร่างกาย จากรายงานผลการสำรวจสภาวะสุขภาพช่องปากแห่งชาติ โดยสำนักทันตสาธารณสุข พบว่าเด็กอายุ 12 ปี บริโภคน้ำอัดลม น้ำหวาน เพิ่มขึ้นต่อเนื่อง ความนิยมบริโภคเครื่องดื่มที่มีน้ำตาลที่เพิ่มขึ้นนี้ สอดคล้องกับแนวโน้มที่เพิ่มขึ้นของปัญหาทางด้านสุขภาพ โดยเฉพาะปัญหาภาวะน้ำหนักเกินและโรคอ้วน และโรคไม่ติดต่อเรื้อรังในประเทศไทยกำลังเพิ่มขึ้น โดยพบว่าความชุกของคนไทยอายุ 15 ปีขึ้นไปมีภาวะน้ำหนักเกินและโรคอ้วนเพิ่มขึ้นจากร้อยละ 34.7 ในปี 2551 เป็นร้อยละ 37.5 ในปี 2557 กรมอนามัย เตรียมจะเสนอให้นำน้ำตาลออกจากผลิตภัณฑ์อาหารเด็ก เพื่อลดพฤติกรรมการบริโภคหวานในเด็ก เนื่องจากปัจจุบันพบว่าเด็กไทยติดหวาน จนทำให้มีปัญหาโรคอ้วนเพิ่มขึ้น กลายเป็นปัญหาพฤติกรรมสุขภาพของเด็กไทยที่ต้องได้รับการแก้ไขและป้องกันอย่างต่อเนื่องต่อไป